<classify> UPELELEZI wa kesi ya utekaji wa mfanyabiashara maarufu nchini, Mohammed Dewji Mo pamoja na utakatishaji fedha inayomkabili dereva teksi, Mousa Twaleb, katika Mahakama ya Hakimu Mkazi Kisutu bado haujakamilika.Wakili wa Serikali Faraji Nguka, jana alieleza mbele ya Hakimu Mkazi Mwandamizi wa mahakama hiyo, Rashid Chaungu, kuwa upelelezi wa kesi hiyo bado haujakamilika na kuiomba mahakama ipange tarehe nyingine kwa ajili ya kutajwa.Hakimu Chaungu aliahirisha kesi hiyo hadi Januari 21, mwaka huu kwaajili ya kutajwa. Mahakama hiyo imeshatoa hati ya kuwakamata washitakiwa watano wa utekaji wa mfanyabiashara huyo, ambao ni Henrique Simbine, Daniel Manchice, Issac Tomo na Zacarious Junior ambao wote ni raia wa Msumbiji na Phila Tshabalala raia wa Afrika Kusini. Katika kesi hiyo inadaiwa kuwa, Mei Mosi na Oktoba 10, 2018, maeneo ya jiji la Dar es Salaam na Johannesburg, Afrika Kusini, kwa makusudi washitakiwa kwa pamoja waliendesha genge la uhalifu.Pia inadaiwa Oktoba 11, 2018 maeneo ya Hoteli ya Colloseum wilayani Kinondoni Dar es Salaam, Twaleb pamoja na watu wengine ambao hawakuwapo mahakamani hapo, walimteka nyara Mo na kumuweka maeneo ambayo ni hatari. Pia inadaiwa Julai 10, 2018 maeneo ya Mbezi Beach, wilayani Kinondoni, Dar es Salaam, Twaleb alitakatisha fedha Sh milioni nane wakati akijua fedha hizo ni kosa la kushiriki genge la uhalifu na makosa ya kupanga.Mo alitekwanyara Oktoba 11, 2018 majira ya alfajiri maeneo ya Hoteli ya Colloseum wakati akienda kufanya mazoezi na alipatikana Oktoba 20, mwaka huo huo katika eneo la Gymkhana, Dar es Salaam.  <topic>: KITAIFA 